Dinsdag, 8 Junie – PvR Geloofsfamilie
Dinsdag, 8 Junie
Die mens is goed – geskep om te werk.
29Verder het God gesê: "Let op! Ek gee aan julle al die plante wat saad gee op die hele aarde; ook al die bome wat vrugte dra en saad gee. Dit sal julle kos wees. 30Maar aan die wilde diere op die aarde en aan die voëls in die lug en aan die diere wat op die aarde kruip, aan alles wat leef, gee Ek al die groen plante as kos." So het dit gebeur.
Ons is baie geneig om te dink dat dit die sonde se skuld is dat ons moet werk. Ons lees dit mis dat God ons geskep het om oor die natuur en Sy skepping te heers. Dit is die werk wat van die begin van die skepping af vir ons bedoel was. Wat beteken dit om te heers? Hoe heers God? Wat kan ons uit God se voorbeeld van heers leer wanneer ons, oor ons God gegewe taak van heers oor die skepping dink?
Om te werk is 'n voorreg, 'n geleentheid en 'n roeping van God. Hoe is die werk wat jy doen vir jou 'n voorreg? Hoe is dit vir jou 'n geleentheid? Hoe is dit vir jou 'n roeping? Indien dit vir jou moeilik is om jou werk so te sien, deel dit met die Here. Vra vir die Here om jou hart en gedagtes te draai as dit kom by hoe jy dink oor jou werk.